गैर इरादतन हत्या का केस दर्ज, 5 सस्पेंड; अपराधी को पकड़ने गई थी पुलिस
Babulal Marandi targeted the Hemant government, such a jungle rule is not even in Talibanगिरिडीह नवजात की मौत मामला, चार दिन के नवजात की मौत, बाबूलाल मरांडी, गिरिडीह पुलिस ने बूट से कूचला,
झारखंड के गिरिडीह में एक पुलिस वाले ने अपने बूट से नवजात को कुचल दिया। इससे मौके पर ही नवजात की मौत हो गई। बच्चे का जन्म 4 दिन पहले ही हुआ था। मामला गिरिडीह के देवरी के कोशोगोंदोदिघी गांव का है, जहां पुलिस 2 अपराधियों की तलाश में गई थी। छापेमारी के दौरान घर में बिस्तर पर सो रहे 4 दिन के नवजात को पुलिसवाले ने अपने बूट से कुचल दिया।
इस मामले में कार्रवाई करते हुए एक अधिकारी समेत पांच पुलिस वालों को निलंबित कर दिया गया है। गैर इरादतन हत्या के मामले में FIR भी दर्ज की गई है। सदर DSP संजय राणा ने इसकी पुष्टि करते हुए बताया है कि थानेदार को लाइन हाजिर किया गया है। पीड़ित परिवार ने मामले को लेकर देवरी थाने में आवेदन दिया है। आवेदन में परिवार ने ये भी लिखा है कि पुलिस ने इस मामले की शिकायत नहीं करने की धमकी भी दी।
इधर इस मामले को लेकर राजनीति तेज है। मुख्यमंत्री ने जांच के आदेश दिए हैं। पुलिस इस पूरे मामले की जांच कर रही है। दूसरी तरफ एक के बाद एक ट्वीट कर BJP नेता और पूर्व CM बाबूलाल मरांडी निशाना साध रहे हैं।
अपराधी को पकड़ने गई थी गिरिडीह पुलिस
जिला मुख्यालय से 33 किमी दूर कोशोगोंदोदिघी गांव में पुलिस ने बुधवार की देर रात 3 बजे के करीब छापेमारी की। मारपीट के मामले में पुलिस दो अपराधियों को पकड़ने पहुंची थी। कोशोगोंदोदिघी के भूषण पांडेय और उनके पड़ोस में रहने वाले आकाश पांडेय के खिलाफ न्यायालय ने गैर जमानती वारंट जारी था।
इसी घर में नवजात का जन्म चार दिन पहले ही हुआ था। छापेमारी के दौरान सो रहे नवजात को पुलिसकर्मी ने अपने बूट से कुचल दिया। उसी वक्त उसकी मौत हो गई।
इंस्पेक्टर समेत सस्पेंड
मामले में कार्रवाई करते हुए इंस्पेक्टर सरोज कुमार मंडल, कॉन्स्टेबल दीपक कुमार, कॉन्स्टेबल शिवशंकर, कॉन्स्टेबल विनोद, कॉन्स्टेबल परमानंद कुमार पांडेय और ड्राइवर मनोज कुमार को सस्पेंड किया गया है। जबकि प्रभारी थाना प्रभारी संगम पाठक को लाइन हाजिर किया गया है।
कब क्या हुआ 
इस मामले को लेकर सोशल मीडिया पर बाबूलाल मरांडी ने एक ट्वीट को रिट्वीट करते हुए मुख्यमंत्री से अपील करते हुए कहा कि इस मामले में जल्द से जल्द आरोपियों पर कड़ी कार्रवाई होनी चाहिए। मामला सोशल मीडिया पर बढ़ा तो मुख्यमंत्री ने इस मामले में गिरिडीह पुलिस और DC को जांच के आदेश दिए।
घटना पर राजनीति तेज
इस मामले को लेकर भारतीय जनता पार्टी के वरिष्ठ नेता बाबूलाल मरांडी लगातार सोशल मीडिया पर ट्वीट कर मुख्यमंत्री हेमंत सोरेन पर निशाना साध रहे हैं। बाबूलाल मरांडी ने मुख्यमंत्री हेमंत सोरेन से मांग की है कि वे मामले को गंभीरता से लेकर रांची से एक टीम भेज उचित जांच कराएं। साथ ही सबसे पहले प्राथमिकी दर्ज कर नवजात के हत्यारों को जेल भेजें।
33 किमी की दूरी SP पहुंचे 17 घंटे बाद
बाबूलाल मरांडी ने पुलिस की मंशा पर सवाल खड़े करते हुए कहा- घटनास्थल गिरिडीह ज़िला मुख्यालय से सिर्फ़ 33 किमी दूर है, लेकिन वहां के SP के पास 17 घंटे बाद तक इतने लोमहर्षक घटना को खुद से देखने जाने का समय नहीं मिला। मुख्यमंत्री और पुलिस मुख्यालय के ट्वीट कर संदेश/निर्देश देने के बाद भी नहीं। पुलिस की “संवेदनहीनता” का ज्वलंत नमूना है ये। ऐसे SP को जांच का ज़िम्मा दिए जाने और उनकी जांच पर भला कौन भरोसा करेगा? क़ायदे से तो हेमंत जी आपको तो ऐसे SP को तुरंत निलंबित कर देश-दुनिया के संवेदना का मैसेज देना चाहिए था। लेकिन मैं जानता हूं कि आप के बूते से बाहर है ये काम। मुझे बताया गया है कि जिस भाई-भाई की आपसी मारपीट के केस में पुलिस नवजात के दादा को गिरफ़्तार करने गई थी वो न्यायालय से ज़मानत पर है।
ऐसा जंगल राज तो तालिबान में भी नहीं
बाबूलाल मरांडी ने ट्वीट किया- तीन बजे रात में बिना महिला पुलिस के किसी परिवार वाले के घर में पुलिस के घुसने का कौन सा क़ानून है? वह भी बिना पता किए कि जिसे पकड़ने गया है वो तो ज़मानत पर है। ऐसा जंगल राज तो तालिबान में भी नहीं देखा गया है। हेमंत सोरेन जी, इससे पहले कि आपकी और थू-थू हो, वहां के छोटे-बड़े अफ़सरों पर कठोर कारवाई करिए। आगे आपकी मर्ज़ी।